બીજી તરફ મ્યુનિસિપલ અધિકારીઓ સામે હજુ સુધી કોઈ શિક્ષાત્મક કાર્યવાહી ન કરાતાં રોડ-બિલ્ડિંગ કમિટીના ચેરમેન જતીન પટેલ અકળાયા છે. તેઓએ તૂટેલા રોડ માટે ખાસ કરીને રોડ પ્રોજેક્ટ વિભાગ અને હાલમાં પશ્ચિમ ઝોનના એક ઉચ્ચ અધિકારીને સીધા જવાબદાર ગણ્યા છે. તેઓ કહે છે, આ વખતે રોડ પ્રોજેક્ટ વિભાગના અને નવા પશ્ચિમ ઝોનના રોડ આ બંને ઉચ્ચ અધિકારીઓના કારણે જ સૌથી વધુ તૂટ્યા છે. દરમિયાન બ્લેક લિસ્ટેડ કોન્ટ્રાક્ટર જે. આર. અગ્રવાલે પોતાનો હોટ મિક્સ પ્લાન્ટ રાતોરાત બંધ કરીને સ્વખર્ચે રોડ રિસરફેસિંગ કરવાના મામલે એક પ્રકારે નનૈયો ભણ્યો હતો, જોકે હવે આ કોન્ટ્રાકટરને ગઈ કાલ રાતથી પ્લાન્ટ શરૂ કરીને રોડ રિસરફેસિંગ કરવાની ફરજ પડી છે.